नेपाललाई यूएईको कठिन लक्ष्य
नेपालले विश्वकप लिग २ क्रिकेटमा यूएईविरुद्धको खेल जित्न २ सय ३ रनको लक्ष्य पाएको छ । नेपालका कप्तान सन्दीप लामिछानेले टस जितेपछि ब्याटिङमा आएको घरेलु टोली यूएईले ९ विकेट गुमाई २ सय २ रन बनाएको हो ।
काठमाडौँ — नेपालले विश्वकप लिग २ क्रिकेटमा यूएईविरुद्धको खेल जित्न २ सय ३ रनको लक्ष्य पाएको छ । नेपालका कप्तान सन्दीप लामिछानेले टस जितेपछि ब्याटिङमा आएको घरेलु टोली यूएईले ९ विकेट गुमाई २ सय २ रन बनाएको हो ।दुबई अन्तर्राष्ट्रिय क्रिकेट मैदानमा मोहम्मद वासिम र चिराग सुरीले पहिलो विकेटमा १६ ओभरमा ५७ रन जोडेर यूएईलाई मध्यम सुरुवात दिलाएका थिए । सन्दीपले वासिमलाई एलबीडब्लू आउट गरी यो साझेदारी तोडेका थिए । वासिमले ५१ बल खेल्दै २ चौका र १ छक्का प्रहार गरी ३३ रन बनाए ।सुरी २६ रन बनाई करण केसीको बलमा आउट भए । उनले ५४ बल खेली ३ चौका प्रहार गरे । सी रिजवानलाई दीपेन्द्रसिंह ऐरीले ४ रनमा आउट गरे । वृत्य अर्भिन्दले २४ रन बनाए । यूएईका प्रमुख यी ब्याटरले ४५ बल खेली १ चौका प्रहार गरे । उनलाई आरिफ शेखले बोल्ड गरे ।नेपालसँगको पहिलो खेलमा विजय दिलाउँदाका नायक रोहन मुस्ताफाले बसिल हमिदसँग पाँचौं विकेटमा ४७ रन जोडे । त्यस्तै १७ रन बनाएका हमिदलाई सन्दीपले आफ्नै बलिङमा क्याच आउट गरे । मुस्ताफाले यूएईबाट सर्वाधिक ६० रन बनाए । ७३ बल खेली २ चौका र १ छक्का प्रहार गरेका उनलाई सोमपाल कामीले बोल्ड गरे ।सन्दीपले १० ओभरमा १ मेडन राख्दै ३२ रन खर्चेर ३ विकेट लिए भने सोमपाल र करणले २–२ विकेट लिए । सोमपालले १० ओभरमा ४४ र करणले ९ ओभरमा ३६ रन खर्चिए ।नेपालले यूएईसँगको पछिल्लो खेलबाट तीन खेलाडी परिवर्तन गरेको छ । नेपालले आसिफ शेख, कमलसिंह ऐरी र सागर ढकालको स्थानमा विनोद भण्डारी, पवन सर्राफ र विक्रम सोबलाई खेलाएको छ ।यूएईले पहिलो दुई खेलमा नेपाल र पपुवा न्यु गिनीलाई पराजित गरेको थियो । तर, तेस्रो खेलमा यूएईलाई पपुवा न्युगिनीले ६ विकेटले स्तब्ध पारेको थियो । नेपालले पहिलो खेलमा पपुवा न्युगिनीलाई २ विकेटले पराजित गरे पनि अर्को खेलमा यूएईसँग ४० रनले पराजत भएको थियो ।नेपालले मंगलबार पपुवा न्युगिनीसँग अन्तिम खेल खेल्दै छ । यूएई १७ खेलमा २० अंक सहित दोस्रो र नेपाल ११ खेलमा १० अंक जोडी छैटौं स्थानमा छ । सन् २०२३ को एकदिवसीय विश्वकप छनोटको आधार रहेको लिग २ मा सात टोलीले ३ वर्ष खेल्ने छन् ।